ออมสินร้อนฉ่าสหภาพฯออกโรงไล่เฉ่งบอร์ด
สหภาพธนาคารออมสิน รวมตัวปกป้องธนาคาร เฉ่งกรรมการตรวจสอบเลอศักดิ์เลื่อนลอย นโยบายไม่ชัดเจนทำกำไรหด
22 ก.พ. 2555

สหภาพธนาคารออมสิน รวมตัวปกป้องธนาคาร เฉ่งกรรมการตรวจสอบเลอศักดิ์เลื่อนลอย นโยบายไม่ชัดเจนทำกำไรหด
เมื่อวันที่ 21 ก.พ. เวลา 12.29 น. พนักงานและผู้บริหารธนาคารออมสินกว่า 1,000 คน นำโดย นายลิขิต กลิ่นถนอม ประธานสหภาพแรงงานรัฐวิสาหกิจธนาคารออมสิน ได้ออกมารวมตัวกันที่พระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว รัชกาลที่ 6 บริเวณด้านหน้าธนาคารออมสิน สำนักงานใหญ่ เพื่อถวายสัตย์ปฏิญาณตนในการทำงาน เพื่อปกป้องธนาคารออมสิน
นายลิขิต กล่าวว่า สหภาพแรงงานฯ เห็นว่าการทำงานของคณะกรรมการของธนาคารออมสิน ที่เข้าไปตรวจสอบการทำงานผู้บริหารระดับสูงของธนาคารขาดน้ำหนักและข้อเท็จจริงเห็นได้อย่างชัดเจน
นอกจากนี้ การทำงานของคณะกรรมการมีจุดยืนไม่ชัดเจน ทำให้กำไรในเดือน ม.ค.นี้ลดลงเหลือ 700 ล้านบาท ต่ำกว่าช่วงเดียวกันของปีก่อนที่ทำกำไรถึง 2,000 ล้านบาท 
สหภาพแรงงานฯ ยังเห็นว่า คณะกรรมการชุดปัจจุบันรวบอำนาจในการอนุมัติเงินกู้ที่เกินกว่า 5 ล้านบาท ส่งผลให้การอนุมัติเงินกับลูกค้ามีความล่าช้า
ขณะเดียวกันสหภาพแรงงานฯ ยังได้แจกแถลงการณ์ใจความสำคัญว่า ตั้งแต่มีการแต่งตั้งคณะกรรมการธนาคารออมสินชุดใหม่ ในเดือน ต.ค. 2554 ส่งผลให้เกิดเหตุการณ์ที่มีผลกระทบต่อกำลังใจของพนักงานทุกระดับ อีกทั้งนโยบายยังขาดความชัดเจนจนส่งผลกระทบต่อลูกค้าของธนาคาร จึงเรียกร้องให้คณะกรรมการธนาคารสร้างความชัดเจนเพื่อลดบรรยากาศเชิงลบ
นายอดุลย์ ตั้งศัตยาภิรมย์ กรรมการธนาคารออมสิน ยืนยันว่าในการประชุมคณะกรรมการเมื่อวันศุกร์ที่ 17 ก.พ.ที่ผ่านมา ไม่มีวาระพิจารณาปลด หรือพักงานนายเลอศักดิ์ จุลเทศ ผู้อำนวยการธนาคารออมสิน